1) umadu ti gayyem
Ad-adu ti gayyem ti nalaing a makisao wenno makipulapol ngem daytay di matimtimek. Popular pay ketdi ta makisao uray kadagiti dina am-ammo.
Nasken kadi ti pannakisao iti di am-ammo? Ridaw ti panaggayyem ti pannakisao iti di am-ammo.
2) Nadaras a makakalap iti napapateg nga impormasion ken kabarbaro a kapanunotan.
Iti naminsan, inobserbak dagiti rummuar-umuneg iti health center. Kaburnok ti tao ta panagrerenio kadagiti business permit ken health permit dagiti amin a trabahador kadagiti restaurant, hotels, inn, club, bar ken dadduma pay a food handlers.
Kadagiti kaserserrekna pay laeng ken agdamag, saan laeng iti maysa no di dua a tao, nadaras ti panangiprosesona kadagiti papelesna. Adda dagiti napaliiwko a nakatakder lattan nga agpalpalpaliiw. Adda pay dagidiay saan a nagun-uni, idi kuan, nakipilada metten iti nakaat-atiddog a pila. Idi madanon ti batangna, saan gayam a sadiay ti umno a turongenna! Nagmisuot pay sana kinudkod ti tuktokna.
Asino ti akimbasol, ala man? Nagdadael ti oras ta dinto met nagdamag. Saan a kas kadagiti dadduma a naglaingda nga agdamag isu a napartakda a nangipagna iti papelesda. Adda aya mapukawna no nagsaludsod koma?
No agdamagka, makakalapka iti impormasion no ania ti aramidem. No mapanka iti sabali a lugar ket dimo ammo ti turongem, saanka a maiyaw-awan no makisao wenno agdamagka.
Kabarbaro a kapanunotan. Siempre, no nagdamagka iti dimo ammo ket sinungbatannaka wenno insurona kenka dayta a banag a dimo ammo, naaddaanka ngarud iti kabarbaro a kapanunotan wenno idea.
Nangrugi dayta kabarbaro a kapanunotan wenno ammom iti mismo a panagdamagmo wenno panagsaom.
3. Posible a makabukel wenno makadadael iti maysa a panirigan ti panagsisinnukat iti kapanunotan.
Makabukel iti panirigan. Iti panagsisinnukat iti kapanunotan maipapan iti maysa a banag, iti aniaman a banag, maaddaan iti kabarbaro a panirigan maipapan itoy iti udina.
Kas pagarigan koma beinte pesos ti ammo ti komersiante a presio ti maysa a kilo ti tarong iti maysa nga ili. Ngem gapu iti pannakisinnukatna iti kapanunotan iti padana a komersiante, naammuanna a nanginngina gayam ti presio ti tarong iti sabali nga ili. Ngarud, itoy a nasagapna nga impormasion, nagbaliwen ti paniriganna ket iti daytan nga ili ti papananna paglakuan ta nanginngina ti presio ti tarongna. Brainwashing wenno to change experience.
Kas iti maysa a saan a nasayaat ti ugalina wenno aramidna, dumteng met kenkuana ti panagbalbaliw no mabagbagaan ket dimngeg. Nangrugi dayta a panagbalbaliw idi adda nagsao.
Dagiti napateg a magun-od ti addaan kapadasan a sumao:
1) nawada ken nadawa ti inna panagpampanunot – atiddog ti sagotna ta napawayway ngarud daytoy. Iti ababa a pannao, nalaklaka a makaawat ken umawat kadagiti amin a situasion ken klase ti karirikna wenno ugali.
2) nalaka a makaawat iti panirigan ti tunggal maysa – awan ti idumana, ammona a silpuan ti kurang ken kissayan ti sobra.
3. Saan a maiyaw-awan, saan a maikuspil wenno tumpuar latta ti timekna uray kadagiti lugar a naiduma iti bukodna a dila ta saanna a bigbigen ti giwang ti dua a lengguahe.
4. Makatulong daytoy iti panangsukog iti napintas nga ugali lalo kadagiti ubbing. No makita dagiti nagannak, wenno uray asino ditan, a saan a nasayaat ti aramid dagiti ubbing, nasken ti timek a mangilinteg kadakuada. Isu a makatulong ti panagsao iti naimbag a sursuro .
5. Nalaka a makibagay iti uray ania a situasion. Iti man ragragsak, liday, gubat, didigra wenno aniaman a situasion, nalaka a makibagay ti nalaing a sumao.
(Adda tuloyna)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn